বাগমারার ভবানীগঞ্জ-আহসানগঞ্জ রাস্তার দুপাশের মূল্যবান গাছ দুর্বৃত্তদের একটি চক্র কেটে সাবাড় করে ফেলছে। কেবল, রাতে নয়, এই বৃক্ষ নিধনযজ্ঞ চলছে প্রকাশ্য দিবালোকেও। অথচ এসব কর্মকাণ্ড বন্ধে কর্তৃপক্ষের কোন তত্পরতা নেই। অবাধে গাছ কাটার ফলে রাস্তাটি  বৃক্ষশূন্য হয়ে পড়ছে। গত শুক্রবার যাত্রাগাছী নিমপাড়ার সালামের সমিল থেকে প্রায় লক্ষাধিক টাকার চোরাই গাছ উদ্ধার করেছে গ্রাম পুলিশবাহিনী। গাছগুলো ইউনিয়ন পরিষদের হেফাজতে আছে। এর আগে গত বৃহস্পতিবার হামিরকুত্সা এলাকায় তাহেরপুর-শিকদারি রাস্তার গাছ কাটার সময় স্থানীয় লোকজন জাহাঙ্গির নামে এক গাছ চোরকে ধরে পুলিশে সোপর্দ করে। জিজ্ঞাসাবাদে জাহাঙ্গির পুলিশকে জানায়, বাগমারার এক প্রভাবশালী নেতার ভাইয়ের নির্দেশে সে গাছ কাটছিল।